钦定古今图书集成/明伦汇编/官常典/第543卷 > 《为柳令让骠骑表》鲍照
## 钦定古今图书集成/明伦汇编/官常典/第543卷 > 《为柳令让骠骑表》鲍照

臣言：“伏承诏书，加臣骠骑将军，馀如故。”顾循空薄，屡
坠成命，仰当天宠，伏抱惭灼。臣素陋人，本绝分望，适
野谢山川之志，辍耕无鸿鹄之叹。官希乡部，富期农
牧，夙当昌朝，早值恩洽。天纲纷横，皇历归圣。佐轮不
殷，良马未汗。功半下列，爵超上赏。奋迹腾光，参驾龙
服，翰起云飞，拂翼虹路。虽曩之脱驾拖紫，弛担丹毂，
方之微臣，彼安足齿；齐此而归，惧尘王度。况遂频烦，
重彰滥越。伏愿天德曲成，资始令终，雨露之惠，自华
及殒。特屈慈奖，降申愚固，则绸缪之施，复逾造物。不
胜感跃惶骇之情，谨拜表以闻。